Jüri Saar (kriminoloog)

Jüri Saar (sündinud 21. oktoobril 1956 Kirovi oblastis Venemaal) on Eesti kriminoloog, õiguspsühholoog ja poliitik. Ta oli 2019. aastal XIII Riigikogu liige.

Elulugu

Jüri Saar on teenistujate poeg.
1963–1971 õppis Saar Tootsi 8-klassilises Koolis, 1971–1974 Nõo Keskkoolis. 1980 lõpetas ta Tartu Riikliku Ülikooli psühholoogia osakonna psühholoog-pedagoogina, oli 1986 Eesti NSV TA Ajaloo Instituudis aspirantuuris ning kaitses 1989. aastal NSV Liidu Siseministeeriumi Akadeemias psühholoogiakandidaadi kraadi väitekirjaga "Психoлогическая характеристика жизненных планов несовершеннолетних правонарушителей". 1996–2000 oli ta Tartu Ülikooli õigusteaduskonna doktorant ja 2003. aastal kaitses samas doktoriväitekirja õigusteaduses "Õigusvastane käitumine ja kriminaalsed karjäärid (Eesti 1985–1999 longituuduurimuse andmetel)" (Tartu, 2003). Ta täiendas end 1991 USA-s, 1991–1992 Linzi Ülikoolis ning 1992, 1997 ja 2002 Max Plancki Rahvusvahelise ja Võrdleva Kriminaalõiguse Instituudis.
Aastatel 1983–1985 oli Saar Tartu Riikliku Ülikooli käitumishälvete sotsioloogia labori nooremteadur, 1985–1989 teadur ja vanemteadur, 1989–1993 juhataja, 1993–1994 Riigikaitse Akadeemia korrektsioonikolledži direktor, 1994–2000 psühholoogia õppetooli juhataja, professor, 2000–2003 Tallinna Pedagoogilise Ülikooli rahvusvaheliste ja sotsiaaluuringute instituudi kuritegevuse sotsioloogia osakonna juhataja, vanemteadur, 2003–2005 Tartu Ülikooli Õigusinstituudi teadusdirektor, ühtlasi kriminoloogia dotsent, 2005–2007 Tartu Ülikooli korraline kriminoloogia professor, kriminoloogia õppetooli juhataja, Tartu Ülikooli Õigusinstituudi teadusdirektor, alates 2007. aastast Tartu Ülikooli korraline kriminoloogia professor, Avaliku õiguse instituudi juhataja asetäitja, kriminaalõiguse, kriminoloogia ja kognitiivse psühholoogia õppetooli juhataja asetäitja, õigusteaduskonna koordinaator Tallinnas. Tema peamised loengukursused on olnud õiguspsühholoogia, kriminoloogia ja kriminaalpreventsioon, kriminaalpoliitika ning kurjategijate kohtlemise ajalugu.
Jüri Saar astus 2008. aastal Isamaa ja Res Publica Liitu. 2012. aastast juhib ta MTÜ Vaba Isamaaline Kodanik Mõttekoja tööd. 20. septembril valiti ta vastasutatud Eesti Vabaerakonna juhatuse liikmeks.
11. jaanuarist 2019 asus ta Riigikogu liikmeks seoses Külliki Kübarsepa volituste peatamisega.

Teadustöö

Jüri Saare peamised uurimisvaldkonnad on olnud kuritegevuse kontroll, kuritegevus taasiseseisvunud Eestis, Nõukogude perioodi kriminaaljustiitssüsteem, organiseeritud (piiriülene) kuritegevus, naistekaubandus (inimkaubandus), kriminaalne käitumine ja indiviidi elukäik, alaealiste kuritegevus ning alaealiste õigusrikkujate psühholoogia. Saar on saanud uurijastipendiume (sh Max Plancki Ühingult  jmt välismaistelt teadusinstitutsioonidelt), olnud riiklike (sihtfinantseeritud) projektide juht või vastutav täitja, samuti rahvusvaheliste Balti kriminoloogiaseminaride korraldaja. Aastast 2005 on ta väljaande Baltic Criminological Review (TÜ) toimetaja ja ajakirja European Journal of Criminology toimetuskolleegiumi liige. Ta on Euroopa Õiguse ja Psühholoogia Assotsiatsiooni (aastast 1995 ka selle Ida-Euroopa erikomitee) ning Euroopa Kriminoloogia Ühingu liige. Ta on avaldanud vähemalt 46 teadustrükist.